b"\n_START_ARTICLE_\nAntonello da Caserta\n_START_PARAGRAPH_\nAntonello da Caserta (n. 1355 Caserta \xe2\x80\x93 1402 Pavia) oli italialainen keskiajan s\xc3\xa4velt\xc3\xa4j\xc3\xa4. H\xc3\xa4nen ranskankieliset ty\xc3\xb6ns\xc3\xa4 todenn\xc3\xa4k\xc3\xb6isesti 1370- ja 1380-luvuilta ovat tyylillisesti niin l\xc3\xa4hell\xc3\xa4 Guillaume de Machautia, ett\xc3\xa4 h\xc3\xa4n on saattanut olla jonkin aikaa Ranskassa Machaut'n opissa. H\xc3\xa4n oli my\xc3\xb6s munkki._NEWLINE_Da Casertan madrigaalin Del glorioso titolo d'esto duce uskotaan olevan Gian Galeazzo Viscontin Milanon herttuaksi kruunaamista (1395) varten s\xc3\xa4velletty. Ballata Pi\xc3\xb9 chiar che'l sol on saattanut olla herttuan sisaruksentyt\xc3\xa4r Lucia Viscontin naimisiinmenon (1399) kunniaksi tehty. Da Caserta saattoi kuolla vuonna 1402 hovia samoihin aikoihin koetelleeseen kulkutautiin. _NEWLINE_Da Casertan teoksiin kuuluu yhdeks\xc3\xa4n balladia, kahdeksan ballataa, kaksi rondeauta, madrigaali, virelai ja hymni. Lis\xc3\xa4ksi jotkin h\xc3\xa4nen mahdollisista teoksistaan ovat j\xc3\xa4\xc3\xa4neet alkuper\xc3\xa4lt\xc3\xa4\xc3\xa4n kyseenalaisiksi. Suurin osa da Casertan teoksista on s\xc3\xa4ilynyt joko Mancini Codexissa Luccassa tai Archivio di Stato Bibliotecassa Modenassa."